Φαίη Σκορδά

Η Φαίη (Σοφία) Σκορδά (Κιλκίς, 9 Φεβρουαρίου 1980) είναι Ελληνίδα παρουσιάστρια και θεατρολόγος.

Ζωή και εργασία
Γεννήθηκε το 1980 στο Κιλκίς όπου και μεγάλωσε. Ο πατέρας της, Δημήτρης Σκορδάς ήταν ακτινολόγος ενώ η μητέρα της, Εύα Αλεξανδρίδη, διατηρεί κατάστημα υποδημάτων στην πόλη. Έχει έναν μεγαλύτερο αδερφό, τον Νότη (γεν. 1978), που είναι ακτινολόγος. Σε ηλικία 18 ετών, εγκαταστάθηκε στην Ιταλία όπου σπούδασε φιλοσοφία θεάματος (με ειδικότητα στο θέατρο) στο Πανεπιστήμιο της Μπολόνια. Ως φοιτήτρια είχε καθηγητή τον Ουμπέρτο Έκο, ενώ η πτυχιακή της είχε θέμα τη Μελίνα Μερκούρη.

Τηλεοπτική σταδιοδρομία
Το 2002, έχοντας επιστρέψει στην Ελλάδα και συγκεκριμένα στη Θεσσαλονίκη, ξεκίνησε να εργάζεται στη δημοτική τηλεόραση της πόλης (TV 100), ενώ παράλληλα εργαζόταν και στο τμήμα Δημοσίων Σχέσεων του Φεστιβάλ Κινηματογράφου Θεσσαλονίκης. Εκεί, στο πλευρό της δημοσιογράφου Ελένης Κωνσταντίνου, και στο καθημερινό ψυχαγωγικό magazino του σταθμού, ξεκίνησε να εργάζεται αρχικά στην παραγωγή και εκτέλεση της εκπομπής σε ρόλους όπως μοντέρ και βοηθός ενδυματολόγου ενώ λίγο καιρό αργότερα ξεκίνησε το ελεύθερο ρεπορτάζ για τις ανάγκες της εκπομπής.

Στις αρχές του 2003 κι ενώ είχε πάρει συνεντεύξεις από καλλιτέχνες όπως η Μαρία Γκράτσια Κουτσινότα, η Μίλβα και ο Αλ Μπάνο, ακολουθεί μία συνέντευξη με τον σκηνοθέτη Παντελή Βούλγαρη, η οποία τυγχάνει μεγάλης προβολής από τα μέσα ενημέρωσης. Σύντομα αναλαμβάνει την παρουσίαση της στήλης των καλλιτεχνικών νέων στην εκπομπή που εργάζεται. Τη σεζόν 2003-2004 γίνεται για πρώτη φορά κεντρική παρουσιάστρια, αναλαμβάνοντας την εβδομαδιαία lifestyle εκπομπή του TV 100, «La vie en rose» μαζί με τον Διογένη Μαριόλα.

Τον Οκτώβριο του 2004 ξεκίνησε να παρουσιάζει την εκπομπή «Καλημέρα» στην πρωινή ψυχαγωγική ζώνη του Μακεδονία TV. Η εκπομπή διήρκησε δύο τηλεοπτικές σεζόν, μέχρι το 2006, με την ίδια να παρουσιάζει στο κοινό τα καλλιτεχνικά νέα της ημέρας, να φιλοξενεί στο πλατό της εκπομπής πρόσωπα του ΑΝΤ1 αλλά και πολλούς καλλιτέχνες στα πρώτα τους βήματα ενώ έκανε συνδέσεις με περιοχές ανά την Ελλάδα από τη Θεσσαλονίκη.

Τον Αύγουστο του 2006, δέχεται πρόταση από την τότε διευθύντρια προγράμματος του τηλεοπτικού σταθμού ALTER, Ζήνα Κουτσελίνη και υπογράφει συμβόλαιο συνεργασίας με το σταθμό. Μετά από ένα μήνα, στις 4 Σεπτεμβρίου, βγαίνει στον τηλεοπτικό αέρα παρουσιάζοντας στη μεσημεριανή ζώνη την gossip εκπομπή «Πολύ μπλα μπλα» όπου η παρουσία της συνεχίζεται για τις επόμενες τέσσερις σεζόν, μέχρι τον Ιούνιο του 2010.

Το 2010 μαζί με τον τότε σύζυγό της, Γιώργο Λιάγκα υπογράφουν συμβόλαιο συνεργασίας με το MEGA, αναλαμβάνοντας στην πρωινή ψυχαγωγική ζώνη την εκπομπή «Πρωινό mou». Η παρουσία τους στο κανάλι θα συνεχιστεί για τρεις τηλεοπτικές σεζόν.

Τη σεζόν 2011-2012, παράλληλα με τη δεύτερη σεζόν του «Πρωινό mou», αναλαμβάνει και την παρουσίαση της 18ης σεζόν της ψυχαγωγικής εκπομπής «Mommy: Το παιδί μου κι εγώ» στην πρωινή ζώνη του Σαββατοκύριακου.

Το καλοκαίρι του 2013, Σκορδά και Λιάγκας πήραν μεταγραφή για το κανάλι ΑΝΤ1 και για τις επόμενες τρεις σεζόν, παρουσίαζαν την πρωινή ψυχαγωγική εκπομπή «Το Πρωινό». Από το 2016 έως το 2021, αναλαμβάνει μόνη της την παρουσίαση της συγκεκριμένης εκπομπής. Τη σεζόν 2021-22 παρουσίασε και πάλι την εκπομπή μαζί με τον Γιώργο Λιάγκα. Τον Ιούλιο του 2022 ανακοινώθηκε επίσημα η αποχώρηση της από τον ΑΝΤ1 ενώ λίγες μέρες μετά ανακοινώθηκε η μεταγραφή της στον τηλεοπτικό σταθμό ΣΚΑΪ. Εκεί, τη σεζόν 2022-23 παρουσίασε την πρωινή ψυχαγωγική εκπομπή «Πρωινό μας». Τον Φεβρουάριο του 2023 παρουσίασε επίσης τα live cross battles του show «The Voice of Greece». Τη σεζόν 2023-24 παρουσίασε την εκπομπή «Fay's Time».

Τον Αύγουστο του 2024 ανακοινώθηκε επίσημα η επιστροφή της στο MEGA, ύστερα από 11 χρόνια, με την πρωινή ψυχαγωγική εκπομπή «Buongiorno».

Το Φεβρουάριο του 2025 είχε μια μικρή συμμετοχή στην κωμική σειρά του Λάμπρου Φισφή Έχω Παιδιά, στο ρόλο της ίδιας.

Προσωπική ζωή
Το 2007 ξεκίνησε τη σχέση της με τον παρουσιαστή-δημοσιογράφο Γιώργο Λιάγκα. Το ζευγάρι παντρεύτηκε στις 20 Ιουνίου 2010 με κουμπάρο τον δημοσιογράφο Νίκο Χατζηνικολάου και απέκτησε δύο γιους, τον Γιάννη (γενν. 2011) και τον Δημήτρη (γενν. 2014). Τον Νοέμβριο του 2016 ανακοινώθηκε το διαζύγιο τους.

Εξωτερικοί σύνδεσμοι
Πληροφορίες για τη Φαίη Σκορδά

Παραπομπές

Κατηγορία:Έλληνες παρουσιαστές
Κατηγορία:Ελληνίδες τηλεπαρουσιάστριες